Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
-
Vimuna vakuvatula navakuminamo (1-4)
-
Wana waKulishitu mwauhana kamwe kaha kunahu (5-18)
-
Jila yayihya yakuyoya (19-25)
-
Kanda kulinga shili chakusakula kumichimako (26-31)
-
Kumika nakupwa nalufwelelo mangana tukakachile (32-39)
10 Hakuwana nge Jishimbi jinapu muvwimbimbi+ wavyuma vyamwaza vize vyapwile nakwiza+ keshi nge vyuma viveneko, ngocho kajeshi kuhasa kulingisa vaka-kupandama kuli Kalunga vapwenga vakukupuka mwosena navimuna vakuvatula vaze veji kuhananga lika hamwaka hamwakako.+
2 Kachi nge mukiko chapwa, kutala vimuna vakuvatula kachi kavalitwamina lyehi kuvahanako hakuwana nge vaze vali nakuzata mulimo wajila vaze vanatomesa lyehi kaveshi kuvezuka cheka hajishiliko nyi?
3 Oloze hakuhananga ava vimuna vakuvatula cheji kuvanukisanga jishili javo hamwaka hamwaka,+
4 mwomwo manyinga avangombe vavakuji nawawa avapembe kaweshi kuhasa kufumisa jishiliko.
5 Ngocho omu ejile mukaye ambile ngwenyi: “‘Kawasakile vimuna vakuvatula namawanako, oloze wanguwahishilile mujimba.
6 Ove kawetavilile mawana akulumba namawana ahashiliko.’+
7 Jino ngwambile ngwami: ‘Tala! Nguneza (mumukanda wakuvunga vasonekamo vyakunguvuluka ami) nakulinga mwaya muchima wove, ove Kalunga.’”+
8 Omu alingile hanahanjika lyehi ngwenyi: “Ove kawasakile chipwe kwitavila vimuna vakuvatula, namawana eka, namawana akulumba, namawana ahashiliko,” mawana aze veji kuhananga nge omu mwaya Jishimbi.
9 Kaha ambile cheka ngwenyi: “Tala! Nguneza nakulinga mwaya muchima wove.”+ Ikiye mwafumisako vize vyakulivanga mangana azamise echi chamuchivali.
10 Omu “mwaya muchima”+ mukiko vene vanatulingishila kupwa vajila kuhichila muwana wamujimba waYesu Kulishitu kamwe kaha kunahu.+
11 Kaha nawa kapilishitu eji kwimananga hakumbi hakumbi nakuzata mulimo wajila,+ nakuhananga kakavulu vimuna vakuvatula vovamwe,+ vaze kaveshi kuhasa kufumisa jishili nakujikumisa josenako.+
12 Oloze ou mutu ahanyine chimuna wakuvatula umwe wakufwika hajishili haya myaka yosena, kaha natwame kulivoko lyachilyo lyaKalunga.+
13 Kufuma vene haze, ali nakuvandamina palanga nomu navakalingisa vaka-kole jenyi kupwa chitwamo chakulyata mahinji enyi.+
14 Mwomwo kuhichila muwana wachimuna wakuvatula umwe kaha, mukiko nakupwisa vaze vali nakulingisa kupwa vajila+ haya myaka yosena.
15 Kaha shipilitu yajila yili nakuhana unjiho kuli etu, mwomwo chatete yinambe ngwayo:
16 “Yehova nambe ngwenyi, ‘Elu lukiko lushiko nangukalishika navo omu nawakakuma makumbi aze: Nangukahaka jishimbi jami mumichima yavo, kaha nangukajisoneka muvishinganyeka vyavo.’”+
17 Kaha yinambe cheka ngwayo: “Kangweshi kukanuka cheka jishili javo navilinga vyavo vyaupapwokiko.”+
18 Jino kweshokwo vanakonekela lyehi vyumevi, kakweshi kusakiwa cheka wana wakufwika hashiliko.
19 Shikaho, enu vandumbwetu, hakuwana nge tunomika hakuya mujila yakwingila muchihela chajila+ hamanyinga aYesu,
20 yize atutuvilile etu kupwa jila yayihya, yakuyoya, yakuhita mulihina lyakuvatasana,+ likiko mujimba wenyi,
21 kaha nawa hakuwana nge tuli nakapilishitu wamunene wakutala zuvo yaKalunga,+
22 ngocho tupandamenunga kuli Kalunga namichima yosena nalufwelelo lwosena, omu michima yetu vanayisapwila nakuyitomesa kuchivezu chachipi,+ kaha nawa mijimba yetu vanayisanyisa lyehi nameya atoma.+
23 Tuhanjikenunga lika hatoma lutalililo lwetu chakuzeneka kukakasana,+ mwomwo ou atushika apwa wakushishika.
24 Kaha tulihakenunga michima navakwetu mangana tulikolezeze tusolole zangi navilinga vyamwenemwene.+
25 Kaha kanda natusuvilila kulikungulwila hamweko,+ nganomu vatu vamwe vatwama nachijililo kana, oloze tulikolezezenunga navakwetu,+ chikumanyi omu munamono ngwenu likumbi kana linapandama kwakamwihi.+
26 Mwomwo kachi nge natulinganga shili chakusakula kumichima yetu hanyima yakutambula chinyingi chakwoloka chakutachikiza muchano,+ kaha kakweshi chimuna wakuvatula weka wakufwika hashiliko,+
27 oloze chuma nachipwako kaha shina kutalilila kusopesa chakwivwisa woma, nautenu waunene wakunongesa vaka-kwimanyina Kalunga nakole.+
28 Weshowo naleununa Jishimbi jaMose navamujiha chakuhona kumwivwila keke haunjiho wavatu vavali, chipwe vatatu.+
29 Kumana ou nalyatangila MwanaKalunga, nakumona manyinga alushiko+ aze amulingishile kupwa wajila ngwenyi amokomoko, uze nawa nasaula nakusulakanyisa shipilitu yalikoji lyalinene, katela kumuzangamisa chikumako numba?+
30 Mwomwo tunatachikiza Uze ambile ngwenyi: “Kulinga sambanjinga chinapu chami, ami nangukavashishishilamo.” Kaha ambile cheka ngwenyi: “Yehova mwakasopesa vatu jenyi.”+
31 Chinapu chuma chakwivwisa woma kuholokela mumavoko aKalunga ou ayoya.
32 Oloze anukenunga makumbi akunyima aze mwomikile hakuhita muukalu waunene namuluyando omu valingile hivanamimunyikila lyehi.+
33 Shimbu jimwe vamitolekele nakumimwenesa vihuli hatoma, shimbu jikwavo mwayanjililile hamwe navaze vamwenenga vihuli kanevi.
34 Mwomwo enu mwevwililile keke vaze vapwile mukamenga, kahomu nawa vamipukwile vikumba vyenu enu mwawahililile+ hakutachikiza ngwenu muli naluheto lwakwilila lwamwenemwene.+
35 Shikaho kanda namulitwamina kumikako, mwomwo navakamihanyinaho fweto yayinene.+
36 Mwomwo enu mwatela kukakachila,+ mangana nge munalingi lyehi mwaya muchima waKalunga, muhase kukatambula vyuma vanamishiki.
37 Mwomwo kunasale “katando kakandende chikuma,”+ kaha “ou ali nakwiza mwaheta, keshi kushimbulako.”+
38 “Mutu wami wakwoloka mwayoyanga hakupwa nalufwelelo,”+ oloze “kachi nge mwakinduluka hanyima, kangweshi kumwivwila kuwahako.”+
39 Etu katweshi tuvatu vaze veji kukindulukanga hanyima nakunongako,+ oloze tuvatu vaze vatwama nalufwelelo luze lweji kulwilanga myono yetu.
Share
Share
NEW WORLD TRANSLATION OF THE HOLY SCRIPTURES (2013 REVISION)
WavaHepeleu 10
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn unk lua_Latn unk cjk_Latn unk cjk_Latn unk cjk_Latn unk cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang umb_Latn fij_Latn cjk_Latn eng_Latn